ΓΡΑΠΤΗ ΕΡΩΤΗΣΗ E-0827/96 υποβολή: Rinaldo Bontempi (PSE) και Maria Colombo Svevo (PPE) προς την Επιτροπή (12 Απριλίου 1996)

Θέμα: Πολυετές πρόγραμμα κοινωνικής οικονομίας

1. Ανταποκρίνεται στην αλήθεια η πληροφορία ότι η Επιτροπή έχει επιφυλάξεις να προτείνει ταχέως ένα δεύτερο πολυετές πρόγραμμα εργασίας υπέρ των συνεργατικών, των οργανισμών αμοιβαίας συνδρομής, των ενώσεων και των ιδρυμάτων, τη στιγμή που το πρώτο αντίστοιχο πρόγραμμα πλησιάζει προς την εκπνοή του;

2. Σε περίπτωση καταφατικής απαντήσεως, η κατάσταση αυτή δεν θα υποθηκεύσει σοβαρότατα την αξιοπιστία των δηλώσεων και των προσφάτων πρωτοβουλιών της Επιτροπής η οποία κάλεσε επανειλημμένως τα κράτη μέλη να χρησιμοποιήσουν με καταλληλότερο τρόπο και να προβληματισθούν σχετικά με τον ρόλο των επιχειρήσεων αυτών στον αγώνα κατά της ανεργίας στην Ευρωπαϊκή Ένωση;

3. Οι εργασίες της Επιτροπής, πρόβαλαν επανειλημμένως το γεγονός ότι οι συνεργατικές, οι οργανώσεις αμοιβαίας συνδρομής, οι ενώσεις και τα ιδρύματα, δρώντας στο πλαίσιο της ελεύθερης οικονομίας, δημιουργούν μία αλληλεγγύη μεταξύ των ευρωπαίων πολιτών και ως εκ τούτου αποτελούν νέες πηγές απασχόλησης τις οποίες δεν είχαν μέχρι τώρα εκμεταλλευθεί τα κράτη μέλη. Δεν θα ήταν αντιφατικό να τεθεί τέλος στις κοινοτικές δράσεις υπέρ αυτών;

4. Δεν θα πρέπει να λησμονηθεί ότι το Κοινοβούλιο είχε πάντοτε υποστηρίξει την κοινοτική πολιτική υπέρ του τομέα αυτού την οποία διαχειρίσθηκε η Επιτροπή και της οποίας η υλοποίησης κατέστη δυνατή χάρις στις χρηματοδοτήσεις που προήλθαν από τα περιθώρια οικονομικών ελιγμών τα οποία είχε το ίδιο το Κοινοβούλιο ως αρμοδία για τον προϋπολογισμό αρχή. Μπορεί η Επιτροπή να αγνοήσει τη θέληση αυτή του Κοινοβουλίου;

5. Τα αντιπροσωπευτικά ευρωπαϊκά κινήματα των συνεργατικών, οργανισμών αμοιβαίας συνδρομής, ενώσεων και ιδρυμάτων δημιούργησαν προσφάτως την Ευρωπαϊκή Συμβουλευτική Επιτροπή για τον τομέα αυτό με βασικό στόχο να συνεργασθούν με τα ευρωπαϊκά θεσμικά όργανα για να προτείνουν, να επιλέξουν και να υλοποιήσουν δράσεις οι οποίες θα είναι σε θέση να δώσουν ένα συγκεκριμένο περιεχόμενο στην έννοια της Ευρώπης των πολιτών. Εάν η Επιτροπή δεν προτείνει ένα πρόγραμμα για τα επόμενα τέσσερα χρόνια υπέρ των εν λόγω επιχειρήσεων, δεν θα δώσει την εντύπωση στους ευρωπαίους πολίτες ότι παραιτείται από την προσπάθεια κινητοποίησης όλων των δυνατοτήτων για την ενίσχυση του αισθήματος των πολιτών ότι ανήκουν στην Ευρωπαϊκή Ένωση;

Απάντηση του κ. Παπουτσή εξ ονόματος της Επιτροπής (13 Μαΐου 1996)

1. Το πολυετές πρόγραμμα εργασίας (1994-1996) υπέρ των συνεταιρισμών, των ταμείων αλληλασφάλισης, των ενώσεων/σωματείων και των ιδρυμάτων ((ΕΕ C 87 της 24.3.1994. )) εγκρίθηκε από την Επιτροπή στις 16 Φεβρουαρίου 1994. Λόγω των εκλογών του Ιουνίου 1994, το Κοινοβούλιο δεν μπόρεσε να διατυπώσει τη γνώμη του παρά μόνο κατά τη σύνοδο του Μαρτίου 1995 και η Επιτροπή διαβίβασε στο Συμβούλιο την τροποποιημένη πρότασή της ((Έγγρ. COM(95)253 τελικό. )) το Μάιο του 1995. Η εξέταση στα πλαίσια του Συμβουλίου, η οποία άρχισε τον Ιούνιο του 1995, συνεχίζεται υπό την ιταλική προεδρία.

Πάντως, η Επιτροπή μπόρεσε να θέσει σε εφαρμογή τα προβλεπόμενα στο εν λόγω πρόγραμμα μέτρα χάρη στις πιστώσεις που η αρμόδια για τον προϋπολογισμό αρχή έχει, από τριετίας, εγγράψει στη γραμμή Β5-321, η οποία αναφέρεται ειδικά στην κοινωνική οικονομία.

Η Επιτροπή αναμένει τα αποτελέσματα της εξέτασης της πρότασής της από το Συμβούλιο. Η ιταλική προεδρία επιθυμεί να συνεχίσει τις εργασίες με στόχο την υιοθέτηση κοινής θέσης για το πρόγραμμα 1994-1996.

2. Η εν λόγω δράση ευθυγραμμίζεται με τις δηλώσεις και τις πρωτοβουλίες που η Επιτροπή δεν έχει παύσει να λαμβάνει υπέρ του κλάδου αυτού από το 1990.

3. Έχοντας επανειλημμένα υπογραμμίσει τη σπουδαιότητα του κλάδου αυτού, μεταξύ άλλων, για τη δημιουργία νέων θέσεων απασχόλησης και για την ανάπτυξη της αλληλεγγύης μεταξύ των πολιτών, η Επιτροπή δεν έχει την πρόθεση να σταματήσει τις ενέργειές της υπέρ των συνεταιρισμών, των ταμείων αλληλασφάλισης, των ενώσεων/σωματείων και των ιδρυμάτων.

4. Η Επιτροπή γνωρίζει ότι το Κοινοβούλιο, σε συμφωνία με τα αντιπροσωπευτικότερα κινήματα και την Οικονομική και Κοινωνική Επιτροπή, επέλεξε μεταξύ των προτεραιοτήτων του τη χάραξη μιας πολιτικής υπέρ των συνεταιρισμών, των ταμείων αλληλασφάλισης, των ενώσεων/σωματείων και των ιδρυμάτων. Για το λόγο αυτό, η Επιτροπή προτίθεται να προτείνει στην αρμόδια για τον προϋπολογισμό αρχή την ενίσχυση, για το 1997, της ειδικής γραμμής «κοινωνική οικονομία», ώστε να αποφευχθεί η διακοπή της χρηματοδότησης των τρεχουσών ενεργειών, καθώς και την εκκίνηση νέων ενεργειών όπως εκείνες που προβλέπονται στη μελλοντική Λευκή Βίβλο για τα σωματεία/ενώσεις.

5. Όπως αναφέρεται στο σημείο 4, η Επιτροπή είχε, κατ' επανάληψη, διαβουλεύσεις με την Ευρωπαϊκή Συμβουλευτική Επιτροπή των συνεταιρισμών, ταμείων αλληλασφάλισης, ενώσεων/σωματείων και ιδρυμάτων για την προπαρασκευή του νέου προγράμματος για την περίοδο 1997-2000.